Палеоантроп

Палеоантроп (палео... жана грекче antropos – адам) – археологиялык казуулардын натыйжасында табылган синантроп, неандертал адамынын жана ага түспөлдөш адамдардын жалпы аты. Алар Азия, Африка жана Европада 250-35 миң жыл мурда жашаган. Байыркы Палеоантропко ортонку жана соңку ашель маданияты, кийинкилерине мустье маданиятынын түрдүү варианттары мүнөздүү. Палеоантроп – азыркы адам – неантроптун келип чыгышына чейинки антропогенездин закон ченемдүү этабы. Палеоантроптор антропологиялык белгилери менен таш куралдарынын өзгөчөлүктөрүнө жараша Европанын алгачкы жана кийинки Палеоантроптору, Түштүк Африка, Түштүк Азия Палеоантропторунун типтери жана Алдынкы Азиянын Палеоантроптору деп бир нече топко бөлүнөт. Акыркы топ (байыркысы 70-60 миң жыл чамасында) азыркы типтеги адамга окшош, ошондуктан аны көпчүлүк илимпоздор неантроптун теги деп да аташат. Батыш Европанын кийинки Палеоантроптору (неандерталдар) азыркы адамдардан олуттуу айырмаланган. 
Категория:Тарых
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9